FÆLLES HOLDNING (EF) Nr. 66/98 fastlagt af Rådet den 16. november 1998 med henblik på vedtagelse af Rådets forordning (EF) nr. . . ./98 om registrering og anvendelse i Fællesskabet af visse typer civile subsoniske jetflyvemaskiner, som er blevet ombygget og omcertificeret, for at opfylde normerne i bind I, del II, kapitel 3, i bilag 16 til konventionen angående international civil luftfart, tredje udgave (juli 1993) (98/C 404/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 84, stk. 2,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 C (3), og

ud fra følgende betragtninger:

(1) Et af hovedmålene for den fælles transportpolitik er bæredygtig mobilitet; en sådan politik kan fastlægges som en samlet fremgangsmåde, som dels sigter på, at Fællesskabets transportsystemer fungerer effektivt, dels på at beskytte miljøet; der bør træffes tekniske foranstaltninger, som bidrager til at opnå bæredygtig mobilitet;

(2) i Kommissionens meddelelse om den fælles transportpolitiks fremtidige udvikling: en omfattende fællesskabsstrategi for bæredygtig mobilitet henvises udtrykkeligt til indførelsen af et nyregistreringsforbud for de mest støjende flyvemaskiner;

(3) i det femte miljøhandlingsprogram af 1992, hvis generelle strategi støttedes af Rådet og repræsentanterne for medlemsstaternes regeringer, forsamlet i Rådet, i resolution af 1. februar 1993 (4), planlægges der yderligere lovgivningsmæssige foranstaltninger med henblik på at reducere støjemissioner fra flyvemaskiner; programmet fastlægger den målsætning, at ingen skal udsættes for et støjniveau, som bringer helbred og livskvalitet i fare;

(4) væksten i luftfartsaktiviteter i Fællesskabets lufthavne er i stadig højere grad undergivet miljømæssige begrænsninger; anvendelse af mindre støjende flyvemaskiner i disse lufthavne kan bidrage til en bedre udnyttelse af den eksisterende lufthavnskapacitet;

(5) ældre flyvemaskinetyper, som er ombygget for at forbedre deres støjcertificering, støjer betydelig mere sammenlignet med moderne flyvemaskiner af samme vægt, som fra begyndelsen er certificeret i henhold til normerne i bind I, del II, kapitel 3, i bilag 16 til konventionen angående international civil luftfart, tredje udgave (juli 1993); disse ombygninger forlænger levetiden for en flyvemaskine, der ellers ville være blevet trukket tilbage; der er en tendens til højere forurenende emissioner og brændstofforbrug hos flymotorer af ældre dato; motorerne kan udskiftes i flyvemaskiner for at opnå et støjniveau svarende til niveauet for flyvemaskiner, der fra starten er certificeret for at opfylde normerne i kapitel 3;

(6) et forbud mod at optage disse ældre, ombyggede flyvemaskiner i medlemsstaternes registre fra 1. april 1999 kan betragtes som en beskyttelsesforanstaltning med henblik på at undgå en forværring af støjforholdene omkring Fællesskabets lufthavne samt reducere forurenende emissioner og brændstofforbruget;

(7) i et Fællesskab uden indre grænser bør nyregistreringsforbuddet ikke omfatte flyvemaskiner, der er optaget i en medlemsstats registre før den 1. april 1999;

(8) i betragtning af den eksisterende fællesskabslovgivning om flystøj må dette initiativ træffes på fællesskabsniveau ved hjælp af bindende fællesskabsbestemmelser;

(9) et nyregistreringsforbud og en regel om ikke-operation med en passende overgangsperiode er både teknisk gennemførligt og miljøvenligt uden at medføre unødige økonomiske byrder;

(10) konkurrencefordrejning må reduceres til det mindst mulige ved at fastsætte tilsvarende normer for flyvemaskiner, der er registreret i tredjelande; Fællesskabet har ingen kompetence i forbindelse med tredjelandes registre, hvorfor dette mål kun kan gennemføres ved at begrænse operationen af ikke-normsvarende flyvemaskiner, der registreres i tredjelande fra og med den 1. april 1999; med indførelse af sådanne restriktioner tages der hensyn til udløbet af tidsfristen for operation af kapitel 2-flyvemaskiner i henhold til Rådets direktiv 92/14/EØF af 2. marts 1992 om begrænsning af operationen af flyvemaskiner, der henhører under bind I, del II, kapitel 2, i bilag 16 til konventionen angående international civil luftfart, 2. udgave 1988 (5), samt til bestemmelserne om nyregistreringsforbud for kapitel 2-flyvemaskiner i Rådets direktiv 89/629/EØF af 4. december 1989 om begrænsning af støjemissionen fra civile subsoniske jetfly (6);

(11) for at sikre ligebehandling af flyvemaskiner uanset registreringsland bør operation af ikke-normsvarende flyvemaskiner i medlemsstaternes registre standses på samme betingelser som for ikke-normsvarende flyvemaskiner i tredjelandes registre;

(12) hovedformålet med denne foranstaltning er at begrænse støj ved Fællesskabets lufthavne, og flyvemaskiner kan derfor undtages fra nyregistreringsforbuddet og reglen om ikke-operation, hvis de ikke opererer på Fællesskabets område; for at disse bestemmelser kan gavne miljøet mest muligt, kan midlertidige undtagelser kun indrømmes for exceptionelle operationer;

(13) denne forordnings bestemmelser finder ikke anvendelse i de oversøiske departementer, der er omhandlet i traktatens artikel 227, stk. 2, på grund af deres geografiske beliggenhed;

(14) det er nødvendigt at indhente oplysninger om de undtagelser, medlemsstaterne har indrømmet;

(15) en ordning vedrørende udvidet samarbejde om anvendelsen af lufthavnen i Gibraltar blev vedtaget i London den 2. december 1987 af Kongeriget Spanien og Det Forenede Kongerige i form af en fælles erklæring fra de to landes udenrigsministre; denne ordning er endnu ikke iværksat -

UDSTEDT FØLGENDE FORORDNING:

Artikel 1 Formål

Denne forordnings formål er at fastlægge bestemmelser med henblik på at undgå en forværring af støjproblemerne i Fællesskabet forårsaget af omcertificerede civile subsoniske jetflyvemaskiner og med henblik på samtidig at begrænse andre miljøskader.

Artikel 2 Definitioner

I denne forordning forstås ved:

1) »Civil subsonisk jetflyvemaskine«: Civil subsonisk jetflyvemaskine med en certificeret højeste tilladte startmasse på 34 000 kg eller derover eller med en certificeret kapacitet for den pågældende flyvemaskinetype på mere end 19 passagersæder, sæder forbeholdt besætningen ikke medregnet, og udstyret med fanjetmotorer med et bypassforhold på under 3.

2) »Omcertificeret civil subsonisk jetflyvemaskine«: En civil subsonisk jetflyvemaskine, som oprindeligt var certificeret til kapitel 2-krav eller tilsvarende, eller oprindelig ikke var støjcertificeret, og som er blevet ombygget til at opfylde kapitel 3-krav enten direkte ved hjælp af tekniske foranstaltninger eller indirekte ved hjælp af operationelle restriktioner; civile subsoniske jetflyvemaskiner, der tidligere for at opfylde kravene i kapitel 3 måtte dobbeltcertificeres ved hjælp af vægtrestriktioner, skal anses for omcertificerede luftfartøjer; civile subsoniske jetflyvemaskiner, der for at opfylde kravene i kapitel 3 er blevet ændret ved udskiftning af motorerne med fanjetmotorer med et bypassforhold på 3 og derover, anses ikke for omcertificerede flyvemaskiner.

3) »Kapitel 2« og »kapitel 3«: de støjnormer, der defineres i bind I, del II, henholdsvis kapitel 2 og kapitel 3, i bilag 16 til konventionen angående international civil luftfart, tredje udgave (juli 1993).

4) »Operationelle restriktioner«: vægtrestriktioner for flyvemaskinen og/eller operationelle begrænsninger, som piloten eller operatøren har kontrol over, f.eks. reduceret manøvrering af flaps.

5) »Registrering af en flyvemaskine«: den formelle handling, hvorved en flyvemaskines nationalitet etableres ved at opføre den i en medlemsstats eller et tredjelands nationale register.

6) »Fællesskabets territorium«: det territorium, hvor traktatens bestemmelser er gældende.

Artikel 3 Ikke-normsvarende flyvemaskiner

1. Omcertificerede civile subsoniske jetflyvemaskiner optages ikke i en medlemsstats nationale register efter den 1. april 1999.

2. Stk. 1 gælder ikke for civile subsoniske jetflyvemaskiner, som allerede var opført i en medlemsstats register den 1. april 1999 og siden da har været registreret i Fællesskabet.

3. Uanset direktiv 92/14/EØF, navnlig artikel 2, stk. 2, er fra den 1. april 2002 operation af omcertificerede civile subsoniske jetflyvemaskiner, der er registreret i et tredjeland, ikke tilladt i lufthavne på Fællesskabets territorium, medmindre operatøren af sådanne luftfartøjer kan godtgøre, at de var opført i det pågældende tredjelands register den 1. april 1999 og før denne dato havde været i operation på Fællesskabets territorium mellem den 1. april 1995 og den 1. april 1999.

4. Omcertificerede civile subsoniske jetflyvemaskiner, der er opført i medlemsstaternes registre, kan ikke operere i lufthavne på Fællesskabets territorium efter den 1. april 2002, medmindre de har været i operation på dette territorium inden den 1. april 1999.

Artikel 4 Undtagelser

1. Medlemsstaterne kan indrømme midlertidige undtagelser fra artikel 3 for civile subsoniske jetflyvemaskiner, hvis anvendelse er så exceptionel, at det ville være urimeligt at nægte en midlertidig undtagelse, f.eks. når det drejer sig om nødsituationer. På et gennemsigtigt og ikke-diskriminerende grundlag kan medlemsstaterne begrænse sådanne undtagelser til visse lufthavne og/eller til visse bestemte tidspunkter af døgnet.

2. Medlemsstaterne kan indrømme undtagelser fra artikel 3 for civile subsoniske jetflyvemaskiner, der udelukkende er i operation uden for Fællesskabets territorium.

3. Medlemsstaterne kan indrømme midlertidige undtagelser fra artikel 3 for civile subsoniske jetflyvemaskiner, der er leaset til en operatør, og som derfor midlertidigt ikke er opført i den medlemsstats register, hvor de stod opført seks måneder inden den 1. april 1999, forudsat at ejerskabet af luftfartøjet juridisk og økonomisk forbliver i den pågældende medlemsstat.

4. En gang om året underretter medlemsstaterne Kommissionen om undtagelser i henhold til denne artikel.

Artikel 5 Oversøiske departementer

Denne forordning finder ikke anvendelse på oversøiske departementer som omhandlet i traktatens artikel 227, stk. 2, hverken med hensyn til bestemmelserne om registrering af omcertificerede civile subsoniske jetflyvemaskiner i medlemsstaternes nationale registre eller operation af sådanne flyvemaskiner i lufthavne beliggende i nævnte departementer.

Artikel 6 Gibraltars lufthavn

1. Anvendelsen af denne forordning på Gibraltars lufthavn foregriber ikke henholdsvis Kongeriget Spaniens og Det Forenede Kongeriges retlige holdning til deres uoverensstemmelse med hensyn til suveræniteten over det område, på hvilket lufthavnen er beliggende.

2. Anvendelsen af bestemmelserne i denne forordning på Gibraltars lufthavn suspenderes, indtil den ordning, der er fastlagt i den fælles erklæring af 2. december 1987 fra udenrigsministrene for Kongeriget Spanien og Det Forenede Kongerige, er blevet iværksat. Spaniens og Det Forenede Kongeriges regeringer underretter Rådet om denne iværksættelsesdato.

Artikel 7 Ikrafttræden

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i . . .

På Rådets vegne

Formand

(1) EFT C 118 af 17.4.1998, s. 20, ogEFT C 329 af 27.10.1998, s. 10.

(2) Udtalelse afgivet den 1. juli 1998 (EFT C 284 af 14.9.1998, s. 1).

(3) Udtalelse fra Europa-Parlamentet af 16. september 1998 (EFT C 313 af 12.10.1998, s. 94), Rådets fælles holdning af 16. november 1998 og Europa-Parlamentets beslutning af . . . (endnu ikke offentliggjort i EFT).

(4) EFT C 138 af 17.5.1993, s. 1.

(5) EFT L 76 af 23.3.1992, s. 21. Direktivet er ændret ved direktiv 98/20/EF (EFT L 107 af 7.4.1998, s. 4).

(6) EFT L 363 af 13.12.1989, s. 27.

RÅDETS BEGRUNDELSE

I. INDLEDNING

Kommissionen forelagde den 10. marts 1998 Rådet et forslag til Rådets direktiv om registrering og anvendelse i Fællesskabet af visse typer civile subsoniske jetflyvemaskiner, som er blevet ombygget og omcertificeret, for at opfylde normerne i bind I, del II, kapitel 3, i bilag 16 til konventionen angående international civil luftfart, tredje udgave (juli 1993) (1). Forslaget er baseret på EF-traktatens artikel 84, stk. 2.

Europa-Parlamentet afgav førstebehandlingsudtalelse den 16. september 1998 (2).

Det Økonomiske og Sociale Udvalg afgav udtalelse den 1. juli 1998 (3).

På baggrund af Europa-Parlamentets udtalelse ændrede Kommissionen sit forslag og fremsendte det ændrede forslag til Rådet den 30. september 1998 (4).

Rådet fastlagde sin fælles holdning i overensstemmelse med traktatens artikel 189 C den 16. november 1998.

II. FORMÅLET MED FORSLAGET

Forslaget har til formål at hindre, at de generelle støjgener omkring EF's lufthavne forværres ved at indføre regler for operation og registrering af akustisk ombyggede ældre luftfartøjer; disse benævnes sædvanligvis lyddæmpede luftfartøjer.

III. ANALYSE AF DEN FÆLLES HOLDNING

Den fælles holdning følger forslaget, når det gælder de to hovedelementer:

i) En regel med det formål at indføre forbud mod nyregistrering i medlemsstaterne af akustisk ombyggede ældre flyvemaskiner fra den 1. april 1999, og

ii) en regel om ikke-operation fra den 1. april 2002 med det formål at bringe operation, på Fællesskabets territorium, af ikke-normsvarende flyvemaskiner, der er registreret i tredjelande, til ophør.

For at sikre at alle flyvemaskiner behandles ens uanset registreringsland, indeholder den fælles holdning også et tredje element, der vedrører flyvemaskiner registreret i medlemsstaterne, dvs.

iii) en regel om ikke-operation fra 1. april 2002 med det formål at bringe operation, på Fællesskabets territorium, af ikke-normsvarende flyvemaskiner, der er registreret i medlemsstaterne, til ophør.

Medlemsstaterne kan som en midlertidig og exceptionel foranstaltning indrømme undtagelser.

I betragtning af deres beliggenhed er lufthavne i franske oversøiske departementer ikke omfattet af forordningen.

Forordningens anvendelse på Gibraltars lufthavn suspenderes, indtil den bilaterale aftale mellem de pågældende medlemsstater om denne lufthavns anvendelse er trådt i kraft.

IV. EUROPA-PARLAMENTETS ÆNDRINGSFORSLAG

1. Europa-Parlamentets ændringsforslag, som Rådet og Kommissionen helt eller delvis har accepteret

i) Følgende ændringsforslag er blevet accepteret i sin helhed:

Ændringsforslag 1: konvertering af direktivet til en forordning.

ii) Følgende ændringsforslag er principielt blevet accepteret, dog i en lidt anden formulering og form:

Ændringsforslag 2, 3 og 4 vedrørende nye betragtninger, hvori der gives udtryk for et behov for at overvåge udviklingen af støjforholdene for luftfartøjer og om nødvendigt at foreslå nye foranstaltninger, samt behovet for at forhindre misbrug af undtagelsesforanstaltninger; disse forslag er blevet medtaget som erklæringer fra Kommissionen og Rådet til optagelse i protokollen for den samling i Rådet, hvor forordningen vedtages. En sidste frist for Kommissionen til at forelægge nye forslag er blevet udeladt, hvilket skaber mulighed for en vis fleksibilitet.

2. Europa-Parlamentets ændringsforslag, som hverken Kommissionen eller Rådet har accepteret

Ændringsforslag 5 vedrørende affattelsen af artikel 3, stk. 1, er ikke blevet accepteret, da substansen heri allerede anses for at være omfattet af forslagets tekst.

Ændringsforslag 7 om medlemsstaternes mulighed for at regulere operationen af visse kapitel 3-flyvemaskiner i deres lufthavne mellem kl. 23.00 og 7.00 er ikke blevet accepteret, da medlemsstaterne allerede har ret til at indføre sådanne operationelle restriktioner på grundlag af forordning (EØF) nr. 2408/92.

V. ÆNDRINGER FORETAGET AF RÅDET, SOM IKKE VAR BLEVET FORESLÅET AF EUROPA-PARLAMENTET

Bortset fra ovennævnte ændringer og visse mindre redaktionelle ændringer navnlig for at tage hensyn til forslagets konvertering fra et direktiv til en forordning har Rådet foretaget følgende ændringer i Kommissionens forslag:

Betragtningerne

Rådet har omformuleret præamblen på baggrund af ændringerne i forhold til Kommissionens forslag. Rådet har indsat flere betragtninger, der afspejler nye bestemmelser i teksten.

Definitioner (artikel 2)

Rådet har udbedret definitionen af omcertificerede flyvemaskiner, idet der mere eksplicit henvises til dobbelt certificering, og hermed især også til flyvemaskiner, der oprindeligt kun kunne dobbeltcertificeres i kraft af vægtrestriktioner; dette anses for at falde i tråd med forordningens formål om ikke at forringe flyvemaskiners effektivitet på grund af omcertificering. Herudover har Rådet eksplicit ikke medtaget flyvemaskiner med udskiftede motorer (dvs. flyvemaskiner, hvis motorer er blevet fuldstændig udskiftet), da disse flyvemaskiners støjniveau kan sammenlignes med flyvemaskiner, der oprindeligt blev certificeret for at opfylde kapitel 3-normer.

Regel om ikke-operation for ikke-normsvarende flyvemaskiner, der figurerer i tredjelandes registre (artikel 3, stk. 3)

For at gøre det lettere at gennemføre forordningen for flyvemaskiner, der figurerer i tredjelandes registre, har Rådet fastlagt en mere præcis tidsperiode for omcertificerede flyvemaskiners operation i Fællesskabet, for at de fortsat vil kunne operere, efter at reglen om ikke-operation er trådt i kraft. Det er sådanne flyvemaskiners operatør, der skal bevise, at de er blevet opereret efter reglerne i artikel 3, stk. 3.

Regel om ikke-operation for flyvemaskiner, der er registreret i medlemsstaterne (ny artikel 3, stk. 4, i den fælles holdning)

For at sikre at alle flyvemaskiner behandles ens uanset registreringsland har Rådet udvidet reglen om ikke-operation for flyvemaskiner, der figurerer i tredjelandes registre, til også at omfatte flyvemaskiner registreret i medlemsstaterne ved at indsætte artikel 3, stk. 4.

Undtagelser (artikel 4)

Rådet har udeladt en direkte henvisning til humanitære flyvninger, da Rådet finder, at disse flyvninger allerede i tilstrækkelig grad er omfattet af den tekst, der henviser til flyvninger af exceptionel art. Undtagelser kan begrænses til visse lufthavne og/eller til visse bestemte tidspunkter af døgnet, således at der kan tages hensyn til lokale forhold.

Rådet har indsat et nyt stk. 3 for at undtage leasede flyvemaskiner, der midlertidigt ikke figurerer i en medlemsstats register, da denne praksis ikke ansås for at kunne skade forordningens mål.

Franske oversøiske departementer (ny artikel 5 i den fælles holdning)

Rådet har indført en ny artikel for at udelukke lufthavne i franske oversøiske departementer fra forordningens anvendelsesområde, da dette ikke anses for en midlertidig undtagelse i henhold til artikel 4, som medlemsstaterne kan indrømme i hvert enkelt tilfælde.

Sanktioner (forslagets artikel 5)

Rådet har udeladt artiklen om sanktioner, da det fandt denne irrelevant i en forordning, der udelukkende vedrører medlemsstaternes administrationer.

Indberetning af undtagelser (ny artikel 4, stk. 4, i den fælles holdning)

På Kommissionens anmodning har Rådet indsat et stykke, der forpligter medlemsstaterne til at indberette de undtagelser, de har indrømmet, til Kommissionen.

Gibraltars lufthavn (ny artikel 6 i den fælles holdning)

Rådet har suspenderet forordningens anvendelse på Gibraltars lufthavn, indtil aftalen mellem de pågældende medlemsstater om lufthavnens anvendelse er trådt i kraft.

(1) EFT C 118 af 17.4.1998, s. 20.

(2) EFT C 313 af 12.10.1998, s. 94.

(3) EFT C 284 af 14.9.1998, s. 1.

(4) EFT C 329 af 27.10.1998, s. 10.